ועדת הכספים, כנסת 18, פרוטוקול מספר 1086, 2012-05-15 12:50

משה גפני: אני פותח את הישיבה.

משה גפני: אנחנו עוברים לסעיף שינויים בתקציב לשנת 2012, מספר פנייה לוועדה: 20, 23.

משה גפני: בבקשה.

מילה רוזין: אנחנו באנו כדי להעביר את השינוי התקציבי, מתקציב שהועבר לרשות האוכלוסין לתקציב משרד הפנים כדי שאנחנו נוכל להתקיים ותפקד כגוף עצמאי.

משה גפני: תגידו, אבל הסיפור הביומטרי, בסופו של דבר לא יוכלו לקחת מאגר כזה ולהתחיל להשתמש בו?

משה גפני: זה יכול להיות דבר חמור.

משה גפני: מה עושים עם זה?

גון קמני: אל"ף, הוא יכול להיות מאוד חמור.

גון קמני: בדיוק בגלל זה הקמנו רשות ייחודיות שיש לה תקציב ייעודי משלה, כדי לדעת לבנות נכון את המאגר הזה, לדעת לנהל אותו ולאבטח אותו כמו שצריך.

גון קמני: בדיוק בשביל זה.

גון קמני: זה לא סתם איזה מאגר בתוך משרד הפנים באיזה database אלא זה מאגר שהוקם סביבו גוף שלם.

משה גפני: טוב.

משה גפני: מתי תדעו אם אתם יכולים להצפין את המאגר הזה באופן כזה שזה לא ידלוף החוצה?

משה גפני: יש לי זיהוי ביומטרי ובסוף יתנו את זה לאיזה שדכן של הבן שלי.

גון קמני: נכון, את זה אנחנו כבר יודעים עכשיו.

משה גפני: מה אתם יודעים?

משה גפני: על השדכן של הבן שלי אתם כבר יודעים משהו?

גון קמני: אנחנו מחפשים אותו עכשיו.

גון קמני: מ- ,day oneמתחילת התהליך, אנחנו נעלה בצורה מאובטחת לחלוטין.

משה גפני: מתי זה תחילת התהליך?

גון קמני: היה שבוע שעבר בדיוק דיון אצל שר הפנים שהיה אמור להיות דיון אחרון בנושא עם כל הגורמים הרלוונטיים, כולל רשויות ביטחון שנתנו אוקיי סופי, הכדור עכשיו אצל שר הפנים למבדקים אחרונים פורמליים תהליכיים.

משה גפני: כמה בערך?

גון קמני: מתי ההתחלה צפויה בערך?

משה גפני: כן.

משה גפני: מתי אני אהיה בטוח, אני כחבר כנסת?

מילה רוזין: אתה בטוח.

מילה רוזין: אתה בטוח כבר כי אנחנו קיימים בשביל לאבטח אותך.

מילה רוזין: אנחנו נעלה לאוויר, נתחיל את הפיילוט ואז זה יהיה בפועל.

מילה רוזין: היום אתה בטוח כי אנחנו עובדים על כל המערכות, על כל התשתיות.

משה גפני: היום אני בטוח בגלל שעוד אין את זה.

מילה רוזין: לא.

מילה רוזין: היום אתה בטוח כי אנחנו עובדים כדי שתהיה בטוח.

משה גפני: אבל אני עוד לא בטוח בגלל שאתם עדיין עובדים.

גון קמני: נכון, אני אומר עוד פעם, אנחנו צפויים תוך ימים - - -

משה גפני: תגידו לי פרק זמן שאתם תוכלו לבוא לכאן לוועדה ולהגיד: תדעו, חברי הוועדה, אין בעיה עם המאגר הביומטרי, הוא לא יכול לדלוף החוצה, אי אפשר להעביר נתונים.

גון קמני: אז אני מסביר בשלושה משפטים; ברגע שאנחנו מקבלים אור ירוק לעלות לאוויר, אור ירוק אומר ששר הפנים נתן את האוקיי הסופי שלו, הפרויקט מתחיל – המאגר הוא חלק מפרויקט הרבה יותר גדול של ה- - - הלאומי החדש – בדקה הראשונה שנתחיל, האזרח הראשון שייתן את הפרטים הביומטריים שלו, הם יעברו למאגר בצורה מאובטחת מ-day one.

גון קמני: המאגר מהיום הראשון של החיים שלו בנוי בצורה שאי אפשר להוציא נתונים ממנו בצורה שלא אמורה לצאת, לא לגנוב ממנו, לא לדלוף, לא להדליף ולא לקחת את כולו או את חלקו.

גון קמני: מהיום הראשון.

גון קמני: ברגע שנקבל את האישור, שזה אמור להיות עניין של שבועות בודדים כרגע, ונתחיל לעבוד העסק, לשאלתך, יתחיל בצורה מאובטחת לחלוטין.

משה גפני: בשביל מה אתם צריכים את הכסף הזה?

גון קמני: היום הוא בתכל'ס פעילות שוטפת.

גון קמני: זה כסף שהוא לא איזה שינוי תקציבי אלא העברה טכנית לצורך הקמה של הרשות.

משה גפני: של מה?

משה גפני: מה אתם תעשו עם הכסף הזה אם נאשר אותו?

מילה רוזין: קודם כל יש לנו שכר, יש לנו עובדים, תקנים שהם תקנים עצמאיים שלנו, יש לנו ארנונה יש לנו חשמל, יש לנו הוצאות קבועות, יש לנו הוצאות של כל התשתיות והמערכת שאנחנו עובדים עליהם.

גון קמני: מדובר בהעברה טכנית לחלוטין מרשות אוכלוסין.

משה גפני: טוב.

משה גפני: אני אבקש מהוועדה – שלא יהיה לי פה אף אחד נגד – שיאשרו את הפנייה הזאת.

משה גפני: אני מבקש בתוך חודשיים שתאמרו לנו בכתב איך זה עובד.

משה גפני: בגלל שעד ששר הפנים יחתום וכו' תוך חודשיים אני רוצה לדעת איפה נמצא הביצוע של המאגר הביומטרי ואיך פעלתם על מנת שזה יאובטח.

משה גפני: אני מבקש שבפרק הזמן הזה, אם אנחנו לא נהיה שלמים עם העובדה שזה מאובטח כמו שצריך אז זה יתחיל להתעכב פה.

משה גפני: מי בעד אישור הפניות ירים את ידו?

משה גפני: בעד – פה אחד

משה גפני: אין מתנגדים, אין נמנעים.

משה גפני: הפניות אושרו, כפוף כמובן להעברה שלכם את הפרטים לגבי האבטחה ולנושא עצמו.

משה גפני: מספר פניה 69, חקלאות, בבקשה.

מעיין נשר: הפניה התקציבית נועדה לביצוע שינויים פנימיים בתקציב משרד החקלאות.

מעיין נשר: העברת סך של 5 מיליון שקלים עבור תקציב מנהלת ההשקעות בחקלאות המוקצה להשקעות בחקלאות של מפוני גוש קטיף בהתאם לחוק ההתנתקות.

משה גפני: מה זה, כסף קואליציוני?

דניאלה פרתם: לא, זה תקציב שמועבר ממנהלת "תנופה".

משה גפני: 5 מיליון עגול?

מעיין נשר: לפי הערכות חוק ההתנתקות מקצה - - -

משה גפני: זה מועבר מנהלת "תנופה" למשרד החקלאות?

דניאלה פרתם: כן, זו פניית השתתפות שמועברת בעקבות השינויים בחקיקה.

משה גפני: טוב.

משה גפני: מי שבעד אישור הפניה ירים את ידו.

משה גפני: בעד – פה אחד

משה גפני: אין מתנגדים, אין נמנעים.

משה גפני: הפניה אושרה.

משה גפני: 118, 119, בבקשה.

אמיר אדרי: פניה זו נועדה לתגבור תקציב משרד האוצר בסך של 400,000 ש"ח להעסקת יועצים במשק החשמל, מסכום זה 250,000 ש"ח לשירותי ייעוץ הנפקת תשקיף מדינה לחברת חשמל ו-150,000 ש"ח לייעוץ משפטי בנושא מתן ערבות מדינה לחברת חשמל.

משה גפני: מי שבעד אישור הפניות שירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: 149, 150, מיפוי ישראל, בבקשה.

חיה שושני: הפניה הזו נועדה לתקצוב הסיכום התקציבי עם המרכז למיפוי ישראל, 10 מיליון שקלים, וכן לתקצוב שני תקני כוח-אדם לתחום המיעוטים.

חיה שושני: הפרויקט הגדול פה הוא בעיקר פרויקט - - -

משה גפני: מיעוטים זה הערבים?

חיה שושני: ערבים, כן, שנקלטו במפ"י.

משה גפני: יש חרדים במיפוי ישראל?

חיה שושני: עכשיו יש פרויקט דווקא לחרדים בתחום המדידות.

חיה שושני: יש השתלמויות וקורסים ללימוד נושא המדידות לחרדים בשיתוף עם "ג'וינט ישראל".

משה גפני: יש חרדים במיפוי ישראל?

חיה שושני: דווקא יש עכשיו אוכלוסייה שנרשמה - - -

משה גפני: שאלתי אם יש עובדים חרדים.

משה גפני: החרדים לא נולדו היום, הם נולדו כבר לפני 20 שנה.

חיה שושני: יש הרבה חרדים במרכז למיפוי ישראל.

משה גפני: באמת?

חיה שושני: כן, יש בתחום המחשוב.

משה גפני: מה הם נפלו על השכל, מה הם עובדים?

חיה שושני: בתחום המחשוב בעיקר יש.

משה גפני: אוקיי.

משה גפני: מי שבעד אישור הפניות שירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: לא יכולתם להביא פניות בעייתיות?

משה גפני: 152, בבקשה.

עופר מרגלית: הפניה נועדה להעברת 23 מיליון שקלים - - -

משה גפני: תסביר לי את זה אחר כך.

משה גפני: הלאה, 164, 165 – אתה ממהר?

עופר מרגלית: כן, את האמת.

משה גפני: אין לך עוד פניה פה?

עופר מרגלית: לא.

משה גפני: תסביר, בבקשה.

משה גפני: כאשר אבדתי, אבדתי.

עופר מרגלית: הפניה נועדה להעברת 23 מיליוני ש"ח למימון הפטור מאגרת רשות השידור לגמלאים.

משה גפני: צריך לתת להם פטור באמת?

משה גפני: אז למה צריך לתת את זה מההסכם הקואליציוני?

משה גפני: אפשר לתת להם פטור.

עופר מרגלית: בחקיקת רשות השידור שעברה לאחרונה בוועדת כלכלה וחינוך אושר תיקון בהוראת שעה שעכשיו זה כבר מעוגן בחוק בעצם, הפטור הזה.

משה גפני: מי שבעד אישור הפניה שירים את ידו.

משה גפני: בעד – פה אחד

משה גפני: אין מתנגדים, אין נמנעים.

משה גפני: הפניה אושרה.

משה גפני: 164, 165, רשות הבדואים בנגב, בבקשה.

דרורית שטיינמץ: במסגרת תוכנית רחבה להסדרת התיישבות הבדואים בנגב הוחלט על הקמת מטה יישום שייקבע אסטרטגיה ומדיניות ליישום התוכנית, אז הפניה נועדה לתקצוב עובדים - - -

משה גפני: מביאים אנשים?

דרורית שטיינמץ: כן.

משה גפני: הם צריכים להיות חברי מרכז ליכוד?

משה גפני: – סליחה, מי אלה האנשים?

דרורית שטיינמץ: עובדי מדינה.

משה גפני: עובדים חדשים?

דרורית שטיינמץ: חדשים, בהחלט.

משה גפני: ואיך קולטים אותם?

דרורית שטיינמץ: על-ידי מכרזים וכל הפרוצדורה המקובלת.

משה גפני: יש העדפה למיעוטים?

משה גפני: למשל לדרוזים?

דרורית שטיינמץ: יש בכלל בשירות המדינה העדפה, תוכניות להעדפה.

משה גפני: הבנתי, בסדר.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: 167, 168, בבקשה.

אנסטסיה סוריקינה: הפניה נועדה להעביר תקציב בסך של 6 מיליון שקל למשרד הביטחון לתשלום הפעימה הראשונה ליתומי אנשי מילואים ולבני משפחותיהם.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניה אושרה.

משה גפני: אני הייתי חלק מהחוק הזה בעניין הזה וזו פניה מאוד חשובה.

משה גפני: 185, 186, בבקשה.

משה גפני: מה הם ממהרים עכשיו?

משה גפני: כל הזמן שיפוץ בתי משפט?

דורון סמיש: פניה זו נועדה לתקצב 2 מיליון ש"ח בהתאם לסדרי עדיפויות של המשרד לשיפוץ בית המשפט באשדוד.

משה גפני: מה עם בתי הדין הרבניים?

משה גפני: היה סיפור עם בית הדין הרבני בחיפה.

דורון סמיש: יש סיפור עם בית הדין הרבני בחיפה, יש שם נזילה, אנחנו כרגע בתהליך - - -

משה גפני: מה זה "נזילה"?

משה גפני: היה מדובר שישפצו שם ממש.

דורון סמיש: לא, סיימו שיפוץ אבל בתום השיפוץ - - -

משה גפני: אז למה אתם לא מעבירים כסף?

דורון סמיש: בתום השיפוץ התגלתה בעיה בשיפוץ וכרגע יש דיון נפרד.

משה גפני: אז למה לא מעבירים כסף?

דורון סמיש: אני לא יודע על בעיה בהעברת כסף בבתי הדין הרבניים.

משה גפני: אז איך יעשו את השיפוץ הזה?

דורון סמיש: השיפוץ נגמר אבל בתום השיפוץ נוצרה שם נביעה בתוך הארכיון שלהם למטה - - -

משה גפני: אז מה עושים עם זה?

משה גפני: אז יש בעיה.

דורון סמיש: וכרגע התקבל דוח של מומחה מים איך אפשר להסיט את זה ועכשיו אנחנו מתחילים בתהליך הסטה של כל המעיין מחוץ למבנה.

משה גפני: מה זה אומר מבחינתי?

משה גפני: זה בסדר או לא?

דורון סמיש: זה אומר שבקרוב תקבל פניה להעביר כסף לנושא הזה.

משה גפני: כמה זה בקרוב?

דורון סמיש: שבועיים, נראה לי.

משה גפני: שבועיים?

דורון סמיש: שבועיים-שלושה, משהו כזה.

משה גפני: טוב, תגיד לאנשים שיביאו את הפניה הזו בגלל שלא יכול להיות מצב כזה שבו יש העדפה לשיפוצים של בתי המשפט ובתי הדין הרבניים נדחים.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניה אושרה.

משה גפני: 198, בבקשה.

אלכס קגנוב: הפניה נועדה לתגבור תקציבי השכר וההדרכה של נציבות שירות המדינה.

אלכס קגנוב: מרבית השינויים אושרו כבר בשנת 2011 והם מאושרים בשנית למבנה התקציב וכן לתגבור מערך המכרזים של נציבות שירות המדינה.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניה אושרה.

משה גפני: 199, 200, בבקשה.

חן לב: צהרים טובים.

חן לב: הפניה נועדה לממן את הקמת מודול משאבי אנוש עבור שירות התעסוקה במרכב"ה.

משה גפני: מה זה מודול?

משה גפני: דבר אתי בעברית קלה.

חן לב: הכוונה היא לאפשר לשירות התעסוקה להשתמש במערכת מרכב"ה ככלי לניהול כוח האדם ומשאבי האנוש.

משה גפני: הבנתי.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניה אושרה.

משה גפני: 201, 202, בבקשה.

דולב: פניה תקציבית זו נועדה לבצע שינויים פנימיים בתקציב משרד התחבורה וכן לתקצב משרות ופעולות שאושרו ותוקצבו בשנת 2011.

משה גפני: אבל אין בחירות, מה מכניסים כל הזמן משרות?

משה גפני: מה זה משרות?

דולב: בגלל שהתקציב הוא דו-שנתי אז צריך לתקן בעצם, מה שבוצע ב-2011 לעשות אותו פעם נוספת ב-2012.

משה גפני: אלה עובדים שנמצאים כבר?

דולב: אלה עובדים שברובם הגדול נמצאים כבר, כן.

משה גפני: עובדים של מה?

דולב: החל מבוחני נהיגה ועד עובדים לצורך הקמה של רשות תחבורה ציבורית ובני מיעוטים בשרד הרישוי.

משה גפני: אתם מורידים מכבישים בין-עירוניים 46 מיליון?

דולב: נכון.

משה גפני: צריך כבישים, לא צריך עובדים.

דולב: במקרה הזה, כשהתורים לטסטים לרכב ארוכים - - -

משה גפני: אבל כבישים בין-עירוניים הם היעד המרכזי של משרד התחבורה.

דולב: לא, התחבורה הציבורית היא היעד המרכזי.

משה גפני: וכבישים בין-עירוניים לא צריך?

דולב: צריך.

משה גפני: אז למה מורידים 46 מיליון?

דולב: כי בסוף צריך כסף.

משה גפני: אז תיקחו ממשרד ראש הממשלה.

משה גפני: צריך כבישים.

משה גפני: מאיזה כבישים זה יורד?

משה גפני: אילו כבישים לא יסללו כתוצאה מזה שאתם מכניסים עובדים נוספים למשרד התחבורה?

משה גפני: יש לכם מזל, אין פה אופוזיציה בכנסת.

משה גפני: אתם מפסיקים כבישים בין-עירוניים.

משה גפני: תגיד לי איזה כביש, שנדע איזה כביש אין בגלל שהכנסתם עובד, שהוא כמובן לא חבר מרכז ליכוד כמו שנאמר פה קודם.

דולב: זה לא מונע הקמה של אף כביש.

משה גפני: אתם מורידים 46 מיליון שקלים שזה כסף גדול.

משה גפני: זה לא שהורדתם מיליון וחצי, מיליון שבע-מאות.

משה גפני: 46 מיליון, הפירוש הוא שיש כביש בין-עירוני שלא ייסלל.

משה גפני: כביש בית-שמש?

משה גפני: איזה כביש?

דולב: לא.

דולב: הכביש של בית שמש הוא כביש של 815 מיליון שקל וזה לא פוגע בו.

משה גפני: בסדר, 46 מיליון זה הקטע איפה שנמצאת תחנת המשטרה.

דולב: תקציב פיתוח התחבורה מנוהל, כמו שאתה יודע, בהרשאות להתחייב ומה שייקבע האם כביש כזה או אחר יבוצע זה האם ניתנה לו הרשאה להתחייב - - -

משה גפני: אני מבקש לדעת ממה ירד הכסף הזה.

דולב: הכסף הזה ירד מאומדן.

דולב: כשבנינו את התקציב ב-2010 היה לנו אומדן של כמה מזומן נצטרך כדי לממן את תוכנית החומש של מע"צ שעליה דיברת ותוכניות אחרות ובמקרה הזה חלק מהפרויקטים קצת התעכבו וזה פינה את הכסף.

משה גפני: זה לא מונע סלילת כביש בין-עירוני?

דולב: לא, לא מונע.

משה גפני: בטוח?

דולב: בטוח.

משה גפני: יש לי חברים במשרד התחבורה.

משה גפני: זאת אומרת שאם יתברר - - -

דולב: מאה אחוז, גם לי.

משה גפני: זאת אומרת שאתה תגיד להם לא - - -

דולב: לא, לא.

דולב: הנושא הזה מתואם עד הסוף עם מנכ"ל משרד התחבורה.

משה גפני: בטוח שלא מפסיקים סלילת שום כביש?

דולב: בטוח, בוודאות.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: 203, בבקשה.

דורון סמיש: פניה זו נועדה לתגבור שתי משרות במרכז לניהול המשברים הלאומי שבתחום טיפול - - -

משה גפני: מה שני האנשים האלה עושים?

דורון סמיש: הם עובדים במרכז לניהול המשברים הלאומי שבתחום המל"ל, הנושא מסווג, בהתאם לסיכום בין המשרדים בתוספת שינויים פנימיים שלו.

משה גפני: מה הם יעשו?

דורון סמיש: אני לא יכול להרחיב כי הנושא מסווג.

משה גפני: טוב.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: מי אחראי למשרות האלה?

דורון סמיש: המטה לביטחון לאומי.

משה גפני: תגיד שידברו אתי על שתי המשרות האלה, אני רוצה לדעת.

דורון סמיש: בסדר גמור.

משה גפני: אני מחכה לטלפון.

משה גפני: 204, 205, בבקשה.

מעיין נשר: הפניה נועדה להעביר סך של 23,846 מתקציב התמיכות של משרד החקלאות לתקציב הפעולות של המשרד על מנת להתאים את תקציב המזומנים לתקציב ההרשאה להתחייב בהתאם לביצוע בפועל.

משה גפני: טוב.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: 206, 227, בבקשה.

אסף וסרצוג: הפניה התקציבית נודעה לתקצוב סך של כ-21 מיליון ש"ח בהוצאה, סך של כ-20 מיליוני ש"ח בהרשאה להתחייב וסך של כ-39 מיליוני ש"ח בהוצאה מותנית בהכנסה ו-39 תקני שיא כוח-אדם מתקציב המשטרה לתקציב רשות האוכלוסין וההגירה לשם העברת האחריות על מעברי הגבול מהמשטרה לרשות האוכלוסין וההגירה.

משה גפני: למה?

אסף וסרצוג: בהתאם להחלטת הממשלה תחום ביקורת גבולות עובר לאחריות משרד הפנים.

משה גפני: אוקיי.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: 217 עד 219, בבקשה.

מעיין נשר: הפניה נועדה להעביר סך של 44,030 מיליון לתקציב החטיבה להתיישבות עבור הנושאים הבאים: 17 מיליון שקלים להקמת אתר מגורים זמני למי שהתגוררו דרך קבע במיגרון בהתאם להחלטת הממשלה מספר 4569 מיום ה-29 באפריל השנה.

משה גפני: זו ההתיישבות מעבר לקו הירוק?

מעיין נשר: כן.

מעיין נשר: אין פה אף אחד.

משה גפני: לו הייתי מרצ, וואי וואי וואי.

קריאה: זה להעתקת מיגרון.

משה גפני: מה זה משנה, להעתקת, לא העתקת?

משה גפני: מרצ לא פה, זה הכול, ולא מפלגת העבודה.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: אני לא מתנדב להיות משהו אחר.

משה גפני: מזל, תאמין לי, לממשלה הזו שהם לא אופוזיציה.

משה גפני: 220 עד 222, חקלאות, בבקשה.

מעיין נשר: הפניה נועדה להעביר סכום של 27,035 מיליון שקלים שחלקם מסעיף משרד הקליטה והשאר מסעיף התמיכות של משרד החקלאות לסעיף הפעולות של משרד החקלאות לצורך הדברים הבאים: 2,691 מיליון שקל למנהל המחקר החקלאי עבור קליטת מדענים עולים ממשרד הקליטה, סך של 24,344 מיליון ש"ח לתקציב הפעולות עבור מימון פעולות שונות, ביניהן תוכנית לפיתוח ולקידום החקלאות - - -

משה גפני: תדברי יותר בקול, בבקשה, שכל חברי הכנסת ישמעו אותך.

מעיין נשר: אתה שומע אותי?

משה גפני: אני שומע, כן.

מעיין נשר: כי זה כל חברי הכנסת, לא? אני לא רואה עוד.

משה גפני: מה פתאום?

משה גפני: מאיפה את יודעת?

משה גפני: יש עוד חברי כנסת בבניין.

מעיין נשר: 24,344 מיליון שקלים זה עבור פעולות שונות, ביניהן בשל החלטת ממשלה 4215 מיום ה-2 בפברואר 2012 שקובעת שתמומן תוכנית לפיתוח ולקידום חקלאות באזורי עדיפות לאומית.

מעיין נשר: בנוסף, מימון פרויקט מיפוי קרקעות ישראל בשיטת GIS על פי הסכם בין משרד החקלאות, רשות המים ומנהל מקרקעי ישראל, ומימון מחקרים בתקציב המדען הראשי של משרד החקלאות ופעולות בענפי דיג ושימור הקרקע.

משה גפני: תגידי, שרת הקליטה יודעת שאתם מורידים לה כסף?

מעיין נשר: אני מניחה שכן.

משה גפני: היה לי סיפור עם שר השיכון.

משה גפני: שר השיכון בא אלי בטענות בגלל שהורידו לו ממשרד השיכון, הוא אמר: איך עשית דבר כזה בלעדי?

משה גפני: אתם מורידים למשרד לקליטת עלייה, מורידים כסף, אחרי זה אתם מורידים למשרד החקלאות, תמיכות במוצרים ציבוריים, מה זו ההפחתה הזו?

מעיין נשר: למשרד החקלאות יש שני סעיפים תקציביים, 32 - - -

משה גפני: לא, ממה שאתם מפחיתים, אתם מפחיתים 22 מיליון מתמיכה במוצרים ציבוריים.

מעיין נשר: שזה של משרד החקלאות.

משה גפני: מה זה מעניין אותי של מי?

משה גפני: מה זה הנושא?

מעיין נשר: זה בעצם כמו שינוי פנימי, זה פשוט מפוזר בשני סעיפים.

משה גפני: לא חשוב, אני לא שואל על הפרוצדורה.

משה גפני: מי יפגע?

מעיין נשר: זה לא שמישהו נפגע, זה איזשהו תעדוף של המשרד.

מעיין נשר: קודם כל יש פה איזושהי רזרבה משרדית בסעיף הזה.

משה גפני: טוב.

משה גפני: המשרד לקליטת עליה מודע לזה שמורידים לו מקליטת מדענים עולים?

מעיין נשר: כן, זה תקציב שעובר מדי שנה, זה מתואם – אני לא יודעת עם השרה כי אני לא מתואמת עם השרה אבל אני מתואמת עם הדרגים המקצועיים.

משה גפני: זאת אומרת, ירד לקליטת מדענים עולים 2,600 מיליון?

מעיין נשר: כן.

משה גפני: אבל זו פגיעה במדענים עולים.

מעיין נשר: לא, זה לטובת מדענים עולים שנקלטים במנהל המחקר החקלאי, צריכים כסף למחקרים ורוצים להביא מדענים איכותיים בחו"ל ומשרד הקליטה תומך בזה.

מעיין נשר: זה עובר כל שנה.

משה גפני: אוקיי.

משה גפני: פניות 220 עד 222, מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: 224, 225, בבקשה.

דניאלה פרתם: הפניה נועדה לתגבר את תקציב הביטחון עבור מעבר יחידות אמ"ן ותקשוב לנגב בהתאם להחלטה 3161 מה-17 באפריל 2011, כדלהלן: תקציב של 295 מיליון ש"ח בהוצאה ותוספת תקציב בסך 180 מיליון שקל בהוצאה מותנית בהכנסה ממנהל מקרקעי ישראל.

משה גפני: זה מה שפורסם בעיתונים ששר השיכון מעכב את ההעברה הזו?

דניאלה פרתם: לא, פה מדובר על החלטת הממשלה לאמ"ן ותקשוב.

דניאלה פרתם: הנושא שאתה מדבר עליו זה סיכום אחר.

משה גפני: זה לא מה שהיה בנוגע לבסיסי צה"ל?

דניאלה פרתם: לא, זה סיכום על תכנון ופיתוח מחנות.

דניאלה פרתם: זה סיכום שנעשה בהמשך - - -

משה גפני: מאיפה הכסף?

דניאלה פרתם: משרד האוצר מעביר 295 מיליון שקלים ומנהל מקרקעי ישראל 180 מיליון בהוצאה מותנית בהכנסה.

משה גפני: יעבירו את זה ממרכז הארץ לנגב?

דניאלה פרתם: מעבירים את יחידות אמ"ן ותקשוב לנגב, כן.

משה גפני: גם את פי גלילות?

דניאלה פרתם: גם את גלילות, בין היתר גלילות.

משה גפני: זה הרבה כסף רק לתכנון.

דניאלה פרתם: זאת הפעימה הראשונה, כן, של חלק מהתכנון ועבודות התשתית.

משה גפני: זה כמעט חצי מיליארד שקל.

דניאלה פרתם: זה בהתאם לסיכום מנכ"ל משרד - - -

משה גפני: לא, לא סיכום, אבל מה עושים עם החצי מיליארד שקל?

משה גפני: זה רק תכנון?

משה גפני: לא יכול להיות.

דניאלה פרתם: אז אני אומרת, אפיון, תכנון ראשוני ועבודות תשתית במחנות עצמם בנגב.

משה גפני: אתה קשור לעניין הזה.

גל קליין: כן.

משה גפני: אתה יכול להסביר יותר?

גל קליין: כן.

גל קליין: התקציב מיועד עבור תכנון המחנות, אלה פרויקטים בהיקף של מיליארדי שקלים, ועלייה לקרקע שכבר מתבצעת בפועל גם עבור אגף התקשוב וגם עבור אמ"ן בדרום.

גל קליין: יש גם פרויקטים מקדימים שלא ניתן לפרט אותם פה אבל אפשר להעביר פירוט נוסף.

משה גפני: כן, אני רוצה את הפירוט הנוסף.

גל קליין: שמבוצעים כבר עכשיו במרחב הנגב, באזור אופקים, באזור נבטים, והתקציב מיועד עבור זה.

גל קליין: הוא הוצג למשרד האוצר בפירוט רב.

משה גפני: אוקיי.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: 226, בבקשה.

גיא הרמתי: הפניה נועדה לתקצב כוח-אדם ברשות לזכויות ניצולי שואה.

משה גפני: מה זה כוח-אדם?

גיא הרמתי: לתקצב שכר של כוח-אדם תוספתי או קיים ברשות לזכויות ניצולי שואה.

משה גפני: טוב.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו.

משה גפני: מספרי פניות 228 עד 232, בבקשה.

אמיר אדרי: פניה תקציבית זו נועדה להעביר סך של 129,321 אלפי ש"ח במזומן ו-6 מיליוני שקלים בהרשאה להתחייב עבור משרד האנרגיה והמים בגין השלמת ההסדרה המימונית בין משרד התחבורה למשרד האנרגיה והמים, מימוש סכום תקציבי עם משרד האנגריה והמים, הוספת תקני כוח-אדם בתחומי התייעלות אנרגטית, אוצרות טבע, מדען ראשי ויחידת הביטחון של המשרד.

אמיר אדרי: שימושי המשרד בתקציבים האלה יופנו בין היתר לקמפיין תקשורתי.

אמיר אדרי: אני מניח שעודכנת בזה שיש בצורת חשמל בקיץ הקרוב, כפי שמציין שר האנרגיה, רוצים לצאת בקמפיין תקשורת נרחב לציבור.

אמיר אדרי: מעבר לזה יש כאן כספים לטובת המדען הראשי שזו יחידה שעוסקת בקידום סטארט-אפים בתחום - - -

משה גפני: אוקיי.

משה גפני: מי שבעד אישור הפניות ירים את ידו.

משה גפני: בעד – פה אחד

משה גפני: אין מתנגדים, אין נמנעים, הפניות אושרו כולן.